SENA ผุดคอนโดร่วมทุน “ฮันคิวฮันชิน” ย่านนวนคร เจาะกลุ่มทำงาน-เช่าซื้อ
SENA เปิดคอนโดใหม่ร่วมทุน “ฮันคิวฮันชิน” ชิงดีมานด์ First Jobber ย่านนวนคร เจาะตลาดหลุ่มทำงาน และกลุ่มเช่าซื้อ
SENA เปิดคอนโดใหม่ร่วมทุน “ฮันคิวฮันชิน” ชิงดีมานด์ First Jobber ย่านนวนคร
15 มิ.ย. 2565

นางสาวเกษรา ธัญลักษณ์ภาคย์ กรรมการผู้จัดการ บริษัท เสนาดีเวลลอปเม้นท์ จำกัด (มหาชน) หรือ SENA เปิดเผยว่า บริษัทเดินหน้าให้ความสำคัญกับกลุ่มคนที่เช่าอพาร์ทเม้นท์อยู่และต้องการซื้อที่อยู่อาศัยเป็นของตัวเอง โดยเฉพาะกลุ่มวัยทำงานและกลุ่มเช่าเปลี่ยนเป็นซื้อ ช่วงอายุประมาณ 23-45 ปี รวมถึงนักลงทุนซื้อเพื่อปล่อยเช่า
ล่าสุดบริษัทเปิดขายคอนโดมิเนียมเรือธง “เสนาคิทท์ พหลโยธิน-นวนคร” เป็นโครงการร่วมทุนระหว่างเสนา และฮันคิว ฮันชิน พร็อพเพอร์ตี้ส์ คอร์ป มาในคอนเซ็ปต์ “คอนโดของคนช่างคิด คอนโดที่ให้ความสุข…ให้คุณมากกว่าที่คิด” มูลค่าโครงการราว 490 ล้านบาท (เฟส 1) ใกล้ถนนพหลโยธินและนิคมอุตสาหกรรมนวนคร เป็นคอนโดมิเนียมสูง 8 ชั้น 2 อาคาร รวมทั้งหมด 448 ยูนิต (เฟส 1) มีห้องแบบ 1-2 ห้องนอน ขนาด 22.5-38 ตารางเมตร ราคาเริ่มต้น 799,000 บาท เปิดจองครั้งแรก 18-22 มิ.ย. และพรีเซลล์อย่างเป็นทางการ วันที่  25-26 มิ.ย.นี้
โดยออกแบบห้องพักอาศัยด้วยความใส่ใจ ผ่านแนวคิด Made From Her ภายในห้องกั้นห้องเป็นสัดส่วน พร้อมเฟอร์นิเจอร์ครบ มีพื้นที่แต่งตัวด้วยฟังก์ชั่นใหม่ Walk  In Closet ตอบรับไลฟ์สไตล์และคุณภาพชีวิต อุ่นใจกับระบบรักษาความปลอดภัยตลอด 24 ชม. พร้อมส่วนกลางทั้ง คลับเฮ้าส์, ฟิตเนส และสระว่ายน้ำ มีบริการหลังการขายผ่านแพลตฟอร์มแอปพลิเคชัน “SENA 360 Application” เพื่ออำนวยความสะดวกครบ ครอบคลุมและคุ้มค่า ทุกการอยู่อาศัยสำหรับลูกบ้านอย่างแท้จริง บนทำเลที่ตั้งโครงการถือว่าครบสมบูรณ์แบบ อยู่ในทำเลที่เป็นชุมชนใหญ่ของนวนคร สะดวกทุกย่างก้าวของการเดินทาง